**Cândva, în decembrie**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Privind pe geam admir cum urcă fumul

Pe coşul ce surâde sub zăpadă

Şi mă gândesc c-o lună, două, drumul

Ce duce către tine-i o şaradă

Greu de pătruns, cu semne de-ntrebare,

Dar poate moşul o să-mi lase renul,

Cu sania să vin spre înserare

Să te colind accentuând refrenul.

Tu să m-aştepţi cu vin şi scorţişoară,

Cu bradu’-mpodobit de sărbătoare

Şi-atunci zăpada care ne-nconjoară

Ţi-o voi aşterne toată la picioare.

- Decembrie-şi aşterne nostalgia

Şi ninge-n amintiri cu indecenţă,

Frământ la gura sobei agonia

De-a nu te ştii aici. Înc-o absenţă

Notez în cartea paginilor albe,

Că-s fericită nu mai pot pretinde...

Departe-aud un glas „florile dalbe”,

A coborât un înger să-mi colinde?

Dar uşa se dă-n lături şi ninsoarea

Dă buzna-n tindă. Tu, pe-al casei prag,

Mi-aduci în viaţă binecuvântarea.

De când te-aştept, de-ai şti, omule drag!

Ioan Grigoraș Liliana Trif